Gautrein: Tik en betaal gou met enige kaart | Netwerk24
Deur Petrus Malherbe 05 Junie 2019 11:23
Dit gaan binnekort nie meer nodig wees om ’n Gautrein-kaart te koop nie. Foto: Getty Images
Bombela, die maatskappy wat die Gautrein bedryf, beplan om kontaklose betalings met enige bankkaart wat dit toelaat op sy roetes in te stel.
Dit sal beteken dat passasiers nie ’n afsonderlike Gautrein-kaart sal hoef te koop nie en eenvoudig hul bestaande bankkaart se kontaklose-funksie gebruik om vir ’n rit te betaal.
Dié projek is reeds in 2017 aangekondig, waarna ’n loodsprogram van stapel gestuur is.
Die maatskappy het oor die laaste 18 maande met ’n klein groepie passasiers saamgewerk wat die stelsel getoets het.
Bombela het vandeesweek ’n e-pos aan hierdie passasiers gestuur om hulle te bedank vir hul bydrae tot die projek.
“Ons het waardevolle insette en voorstelle van die groep ontvang,” lui die e-pos.
Volgens die maatskappy tref hy tans die finale reëlings voordat dié nuwe betaalmetode aan alle passasiers beskikbaar gestel sal word.
Daar is nog nie ’n amptelike datum waarop die Gautrein kontaklose betalings met enige bankkaart gaan instel nie.
By navraag het Bombela wel aangedui dat dit “binnekort” in werking sal tree.
“Sodra daar meer inligting beskikbaar is, sal ons die passasiers inlig.”
Gautrein het verlede maand ook verlengde spitstydure aangekondig sowel as ’n opskorting van spitstydtariewe.
Meer oor: Bombela | Gautrein | Trein | Vervoer